Ադրբեջանի նախագահը դադար չի առնում և անընդհատ ցանկանում է բոլորի գիտակցության մեջ ներարկել այն սուտը, թե իրենք հայերի կողմից ցեղասպանված ու կոտորված են, թե Ադրբեջանի նորոգ պատմությունը լցված է հայերի կողմից իրականացված կոտորածներով: Հիմա էլ Իլհամը կարգադրություն է ստորագրել` այն վերնագրելով «Հայաստանի զինված ուժերի կողմից Շուշի քաղաքի օկուպացման քսանամյակի մասին»: Արդեն իսկ վերնագրի մեջ նա թույլ է տվել կեղծիք` Շուշիի գրավումը (իր բառամթերքով` օկուպացիան) կապելով Հայաստանի հետ: Շուշիի ազատագրումը տեղի է ունեցել 1992 թվականի մայիսի 8-ին, ռազմական գործողություններին մասնակցել են ոչ թե Հայաստանի զինված ուժերը, այլ Լեռնային Ղարաբաղի կամավորական ջոկատները: Հայաստանը ճանապարհ չուներ դեպի Ղարաբաղ, որովհետև Լաչինի միջանցքը գտնվում էր ադրբեջանցիների հսկողության ներքո: Լեռնային Ղարաբաղի ինքնապաշտպանական ուժերի հերոսության արդյունքում հաջողվեց ոչ թե օկուպացնել, այլ ազատագրել հայոց հնագույն քաղաքներից մեկը, որն իրականում բռնակցվել էր Ադրբեջանին: